Anne-Mari Virolainen on poikkeuksellinen ulkomaankauppaministeri: hän on opiskellut ulkomaankauppaa.

Hallituksen uudeksi jäseneksi liittyvä kokoomuksen Anne-Mari Virolainen on sinä mielessä harvinainen ulkomaankauppaministeri, että hän on oikeasti opiskellut ulkomaankauppaa.

Virolainen on myös konkreettisesti tehnyt kauppaa: ennen poliittista uraansa hän on toiminut muun muassa teleoperaattori Telialla markkinointijohtajana, viestintäkonsulttina ja mainostoimiston varatoimitusjohtajana.

Erään kokoomuslaisen kuvailun mukaan Virolainen onkin siitä harvinainen kansanedustaja kokoomuksen nykyisessä eduskuntaryhmässä, että hän on tehnyt oikeita töitä eikä edennyt urallaan olemalla pelkästään entinen kokoomusnuori.

Toki Virolaisen titteliin kuuluu myös kehitysministerin rooli, mutta ainakin tiistain puheidensa perusteella merkittävin osa hän työroolistaan tulee liittymään juuri kauppaan - Suomen myymiseen ulkomaille.

Virolainen on valmistunut Turun kauppakorkeakoulusta kauppatieteen maisteriksi, pääaineenaan kansainvälinen liiketoiminta.

Hän kuvaili tiistaina itseään Iltalehdelle " vanhan koulukunnan kasvatiksi " , jonka piti opiskelupaikan saadakseen selvittää myös kielikoe. Sen hän suoritti omien sanojensa mukaan " skåneksi " , eli hyödyntämällä nuorena au pairina Helsingborgissa Etelä-Ruotsissa oppimaansa vahvasti murteellista ruotsia.

Ulkomaankauppaministerin työssä on hyötyä siitäkin, että Virolainen puhuu ruotsin ja englannin lisäksi ranskaa, saksaa ja espanjaa.

Uusi ulkomaankauppa- ja kehitysministeri Anne-Mari Virolainen (kok) sai tiistaina lämpimän onnitteluhalauksen kokoomuksen puheenjohtajalta Petteri Orpolta - joka myös valitsi hänet tehtävään. JENNI GÄSTGIVAR

Pyrkyryys puuttuu

52-vuotias Virolainen on ollut harvinainen (kokoomus)poliitikko siinäkin mielessä, että erään puoluekollegan mukaan hän ei ole koskaan erityisemmin pyrkinyt ministeriksi. Ainoa merkittävämpi rooli puolueen johdossa on ollut kolme kautta kokoomuksen varapuheenjohtajana.

Siihenkin Virolaista piti kuulemma erikseen pyytää ehdolle.

Toki Virolaisen poliittisen urakehityksen tulppana on tähän saakka ollut toinen varsinaissuomalainen kokoomuspoliitikko, joka puolestaan on edennyt puheenjohtajaksi ja ministeriksi: nykyinen puheenjohtaja ja valtiovarainministeri Petteri Orpo, jonka kanssa Virolainen nousi samaan aikaan kansanedustajaksi samasta vaalipiiristä.

Politiikan perinteiden mukaan samalla puolueella ei yleensä ole kahta ministeriä samasta vaalipiiristä, vaikka poikkeuksia on ollut - kokoomuksellakin.

Niitä harvoja tehtäviä, joihin Virolainen on aidosti osoittanut pyrkyä ja kiinnostusta, oli eduskunnan voimasuhteiden - eli perussuomalaisten hajoamisen - vuoksi avautunut eduskunnan puhemiehen paikka. Se kuitenkin meni sisäministeri Paula Risikolle.

Mutta Virolainen pääsi ministeriksi, koska edeltäjänsä Kai Mykkänen valittiin sisäministeriksi.

Aikaisemmin ministeriksi pääsyssä on ollut sekin " ongelma " , että Virolainen ei ole kuulunut puolueen naisjärjestön johtoon, josta automaattisesti valitaan ministereitä.

Omat puoluekollegat arvostavat Virolaista suorapuheisuudesta ja rehellisyydestä. Yritysmaailma taas on ollut tyytyväinen, kun Virolainen on aidosti halunnut auttaa kansainvälistyviä suomalaisyrityksiä.

Piano ja partio

Turussa syntynyt, mutta perheensä mukana jo 9-vuotiaana nykyiseen kotikuntaansa Lietoon muuttanut Virolainen harrasti lapsena pianonsoittoa ja partiota. Lapsuuden piano löytyy kuulemma edelleen kotoa.

Virolaisen äiti oli seurakuntatalon vahtimestari, isä poliisi.

Virolainen valittiin eduskuntaan ensimmäisen kerran vuonna 2007. Eräs Virolaisen hyvin tunteva ihmettelee, mutta myös arvostaa tämän sisukkuutta keskittyä kunnallispolitiikan lisäksi kovaan vaalityöhön, vaikka hänen vanhin lapsensa, vuonna 1990 syntynyt tytär oli vain pari vuotta aikaisemmin kuollut varsin traagisesti.

Kuolema ei tullut yllätyksenä, sillä tyttärellä oli jo ala-asteen ensimmäisellä luokalla ollessaan todettu erittäin harvinainen, kuolemaan johtava geneettinen LINCL-keskushermostosairaus. Tytär kuoli muutama kuukausi ennen kuin olisi täyttänyt 15 vuotta.

Virolaisen muut kaksi lasta ovat jo nuoria aikuisia ja opiskelevat.

Tuore ministeri on naimisissa Turun yliopistollisen keskussairaalan johtajaylilääkärin, ortopedi Petri " Piitu " Virolaisen kanssa. Romanssi sai alkunsa turkulaisessa ravintolassa, naimisiin mentiin vuonna 1989. Petri Virolaista pidetään yleisesti pätevänä sote-asiantuntijana.

Pariskunta asui 1990-luvun alussa Yhdysvalloissa, kun Piitu sai tutkijanpaikan arvostetusta baltimorelaisesta Johns Hopkins -yliopistosairaalasta.

Uuden kokoomusministerin harrastukset ovat varsin proosallisesti golf, laskettelu, purjehdus ja kulttuuri.

Lempivärikseen hän on maininnut punaisen ja lempiruuakseen sienirisoton. Suosikkikirjailijoihin kuuluvat kotimaiset Sofi Oksanen ja Riikka Pulkkinen.

Anne-Mari Virolainen kuuluu Rotareihin.